קיר סטארמר

סר קיר רודני סטארמר (באנגלית: Keir Rodney Starmer; נולד ב-2 בספטמבר 1962) הוא פוליטיקאי בריטי, מנהיג מפלגת הלייבור ויושב ראש האופוזיציה הבריטית. מייצג את המחוז הלונדוני הוברן וסנט פנקראס בבית הנבחרים הבריטי.

ביוגרפיה
סטארמר נולד בסאת'ק שבלונדון ונקרא על שמו של אחד ממייסדי מפלגת הלייבור, קיר הארדי. הוא סיים תואר ראשון במשפטים מאוניברסיטת לידס ותואר שני במשפטים מאוניברסיטת אוקספורד ב-1986. כעורך דין סייע לארגוני עובדים שונים ושימש בצוות ההגנה של הנתבעים במשפט מקלייבל. הוא עסק בעיקר בנושאי זכויות האדם וחיבר מספר ספרים בנושא. בנובמבר 2008 מונה לראש שירות התביעות המלכותי (מנהל התביעה הציבורית).

ברוב של 52.9% הוא ניצח בבחירות 2015 מטעם מפלגת הלייבור למושב של מחוז הוברן וסנט פנקראס בבית הנבחרים הבריטי. בבחירות 2015 נבחר לכהונה נוספת ברוב של 70.1% ובבחירות 2019, ברוב של 64.5%. בספטמבר 2015 מונה לשר לענייני הגירה בממשלת הצללים של ג'רמי קורבין, ממנה התפטר מהתפקיד ביוני 2016. באוקטובר 2016 מונה לשר לנושא פרישת הממלכה המאוחדת מהאיחוד האירופי בממשלת הצללים של קורבין.

לאחר תבוסת הלייבור בבחירות הכלליות 2019, הכריז על כוונתו להתמודד לכהונה כמנהיג המפלגה במקומו של קורבין. הוא נבחר לתפקיד באפריל 2020.

הוא חבר במועצה המלכותית מאז 2017. ב-2014 מונה לאביר מפקד במסדר האמבט.

חייו האישיים ויחסו לישראל וליהודים
סטראמר נישא ב-2007 לעורכת הדין היהודיה ויקטוריה אלכסנדר, ויש לו קרובי משפחה בישראל. את ילדיו המשותפים עם אשתו (בן ובת) הם מגדלים כיהודים. זמן קצר לפני שנבחר לראשות הלייבור הצהיר בראיון כי "אם ההגדרה של להיות ציוני זה להאמין במדינת ישראל - אז במובן הזה, אני ציוני".

ביוני 2020 פיטר סטראמר את רבקה לונג-ביילי, שרת החינוך בממשלת הצללים שלו, לאחר ששיתפה ראיון עם מקסין פיק שטענה כי חניקתו למוות של ג'ורג' פלויד מבוססת על פרקטיקות שנלמדו מהשירותים החשאיים הישראליים. סטראמר נימק את הפיטורים בכך ששם למטרה להילחם בתופעת האנטישמיות.

באפריל 2023 מפלגת הלייבור בפרלמנט הבריטי השעתה תחתיו את חברת הפרלמנט דיאן אבוט לאחר שטענה כי יהודים לא עמדו בפני גזענות בבריטניה. מפלגת הלייבור תחתיו גינתה לחלוטין את דבריה, וטענה כי הם פוגעניים ושגויים לגמרי.

קישורים חיצוניים

 

 קיר סטארמר, באתר הפרלמנט הבריטי

הערות שוליים

חברי מפלגת הלייבור (הממלכה המאוחדת)
חברי הפרלמנט של הממלכה המאוחדת (2015–2017)
חברי הפרלמנט של הממלכה המאוחדת (2017–2019)
חברי הפרלמנט של הממלכה המאוחדת (מאז 2019)
מסדר האמבט: אבירים וגבירות מפקדים
מנהיגי מפלגת הלייבור (הממלכה המאוחדת)
חברי ועד השלישייה
בוגרי אוניברסיטת לידס
בריטים שנולדו ב-1962